ЗАДУЖБИНИ МИЛОША ЦРЊАНСКОГ

Поштовани,

Ми, чланови музичке групе „Ораси“ из Београда одлучили смо пре извесног времена да свој блок књижевничких композиција, које су настале спојем стихова највећих српских лиричара двадесетог века и наших музичких аранжмана, насталих из мелодија источених из стихова, уобличимо у албум „Певана антологија“. То је, пре свега пројекат културно-просветног карактера. За издавача смо изабрали Удружење „Доситеј Обрадовић“, организацију коју чине, пре свега, просветни радници. Наиме, композиције „Ораха“ имају за циљ да привуку младе генерације српској поезији 20.века, што је мисионарски подухват. Те композиције би требало да нове нараштаје заинтересују за песме највећих српских песника 20. века. На репертоару „Ораха“ је и једна композиција, настала по стиховима песме „Љубав“ Милоша Црњанског .

Знамо да Задужбина Милоша Црњанског остварује ауторска права овог песника. И за сваки облик коришћења ауторских права потребна је дозвола аутора, односно наследника ауторских права. А Ваша институција чува ауторска права нашег великана.

Узимајући у обзир претходно речено, као и чињеницу да би музички албум групе „Ораси“, са поменутом композицијом, био непрофитног карактера, односно био би дељен бесплатно и коришћен у културно-просветне сврхе, замолили бисмо Вас за писмену сагласност за коришћење поменуте песме Милоша Црњанског у сврху објављивања и публиковања истомене композиције на албуму „Ораха“, без било каквих материјалних накнада. Наравно да бисмо на корицама тог издања написали да је песма објављена уз Ваше одобрење.

У Београду, 5.2.2020.

У име групе „Ораси“:

Мр Растко Јевтовић

Мр Василије Домазет

Александар Трубарац

Владимир Ђекић

Одговор Задужбине Милоша Црњанског

Поштовани,

Задужбина Милоша Црњанског сагласна је и одобрава Вам ауторска права за песму Милоша Црњанског“Љубав“, за албум „Ораха“, без материјалне надокнаде.

Пуно успеха и свако добро,

Милева Петровић

секретар Задужбине Милоша Црњанског

063/57-16-17